b'\n_START_ARTICLE_\nBoris Andrijani\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nPo diplomi 1935 iz farmacije na zagreb\xc5\xa1ki univerzi se je zaposlil v novome\xc5\xa1ki lekarni. V narodnoosvobodilni borbi, kateri se je pridru\xc5\xbeil 1943, je sodeloval kot lekarni\xc5\xa1ki referent 14. divizije in 7. korpusa, nato kot referent za nabavo sanitetnega materiala pri sanitetnem odseku Glavnega \xc5\xa1taba NOV in POS. Na osvobojenem ozemlju je organiziral 3 lekarne, lekarno vojne bolni\xc5\xa1nice v Zadru ter skladi\xc5\xa1\xc4\x8di sanitetnega materiala v Zadru in Splitu. Po osvoboditvi je deloval v sanitetnem odseku Glavnega \xc5\xa1taba v Trstu in Ljubljani ter na ministrstvu za zdravje Ljudske republike Slovenije. Po vojni je bil v letih 1946\xe2\x88\x921949 zaposlen v novome\xc5\xa1ki lekarni. Po njegovi zaslugi je laboratorij te lekarne prerasel v farmacevtsko podjetje Krka, katerega direktor je bil od 1954-1984. Pod njegovim vodstvom je Krka izoblikovala osnovni razvojni na\xc4\x8drt, lastno surovinsko bazo, se uveljavila v dr\xc5\xbeavnem okolju in prodrla na tuje trge. Zaslu\xc5\xbeen je za razvoj kulture, turizma in \xc5\xa1porta ter zavarovanja kulturnih in zgodovinskih spomenikov Dolenjske. Za svoje delo je 1984 prejel Kraigherjevo nagrado in Mina\xc5\x99ikovo odli\xc4\x8dje._NEWLINE_Po njem se danes imenuje cesta v Novem mestu.'